  Майя Бывальцева Удмуртиысь биатлонистка Ульяна Кайшева Европалэн чемпионатаз пыриськон понна Россилэн сборнояз шедиз. Со сярысь Россиысь биатлонистъёслэн огазеяськонзылэн пресс-службаез ивортэ. Европалэн чемпионатэз Минскын (Белоруссия) 26-тӥ тулыспалысен 1-тӥ южтолэзёзь ортчоз. Спортсменъёс суперспринтын, суро эстафетаын, сингл-микстын, спринтын но уйыса бызёнын медальёс понна нюръяськозы. Воргоронъёслэн люкам командаязы Никита Поршнев, Матвей Елисеев, Эдуард Латыпов, Саид Каримулла Халили, Василий Томшин, Кирилл Стрельцов, Дмитрий Иванов пыризы. Нылкышноослэн командаязы: Ульяна Кайшева, Кристина Резцова, Виктория Сливко, Анастасия Поршнева, Евгения Павлова, Екатерина Глазырина но Удмуртиын вордскем Валерия Васнецова. Ватсалом, ӵошатсконъёс Эстониысь Отепяын ортчыны кулэ вал, но отын лымы тырмымтэен, чемпионатэз Минске выжтӥзы. Тодэ вайытом, 2019-тӥ арын толсуре «Ижевская винтовка» ӵошатсконъёсын Ульяна Кайшева нимаз бызьылонын но спринтын вормиз. Тегъёс: Спорт Биатлон Удмуртия Россия УльянаКайшева  